Durban-onnie beken skuld op 230 kinderporno-aanklagteArgieffoto Colin Chapman, ŉ onderwyser van Durban in KwaZulu-Natal het Donderdag in die Durbanse streekshof skuld beken op 230 aanklagte wat verband hou met kinderpornografie. Chapman was die teaterbestuurder by Durban Boys High School en het ook afloswerk gedoen by ŉ verskeidenheid van skole in Durban. Hy het is beskuldig van ŉ aantal aanklagte van die besit van kinderpornografie, die vervaardiging van kinderpornografie, die uitbuiting van kinders en gereedmaking van kinders. Landdros Wendolyn Robinson het Chapman gevonnis tot drie jaar tronkstraf as deel van ŉ pleitooreenkoms wat hy met die staat aangegaan het. Sy het ook beslis dat sy naam in die register vir seksuele oortreders opgeteken moet word en hy ongeskik verklaar moet word om met kinders te kan werk. Hy moet ook R100 000 aan ŉ liefdadigheid betaal en ŉ rehabilitasieprogram vir seksuele oortreders bywoon. Alhoewel hy nie fisiek die twee slagoffers, onderskeidelik 15 en 17 jaar oud, mishandel het nie, het hy hulle gereed gemaak en oorreed om foto’s en video’s van hulleself te neem terwyl hulle gedeeltelik kaal is en soms selfbevrediging toepas. Hy het die kinders betaal vir die foto’s en videogrepe. Die 50-jarige Chapman se naam is eers bekend gemaak nadat hy gepleit het. Die hof het gehoor Chapman is in 2003 skuldig bevind op aanklag van die onsedelike aanranding van ŉ minderjarige. Hy het destyds ŉ opgeskorte vonnis ontvang. Staatsaanklaer Jerome Gnanapragas het gesê die feit dat Chapman skuld beken het, beteken dat die twee tieners nie verneder hoef te word en in die hof hoef te getuig nie.